Για πολλά χρόνια δινόταν μεγάλη έμφαση από επίσημους φορείς στην αναγκαιότητα μείωσης των λιπαρών στη διατροφή μας. Τα τελευταία όμως χρόνια έχουν αναθεωρηθεί οι διατροφικές οδηγίες αναφορικά με τα χαμηλά λιπαρά, καθώς πλήθος μελετών σε βάθος χρόνου έδειξαν ότι μια διατροφή χαμηλή σε ολικά λιπαρά δεν έχει αποτέλεσμα ούτε στην απώλεια βάρους ούτε στην πρόληψη ασθενειών. Εν τω μεταξύ, όλη αυτή η ‘μανία’ με τα χαμηλά λιπαρά τα προηγούμενα χρόνια, δημιούργησε μια τεράστια κατηγορία επεξεργασμένων τροφίμων με χαμηλά λιπαρά (‘light’), όπως επεξεργασμένα κρέατα, επεξεργασμένα δημητριακά πρωινού, κλπ. Δυστυχώς πολλά από αυτά τα τρόφιμα περιέχουν πολλά ανθυγιεινά συστατικά και πρόσθετα, όπως ζάχαρη ή αλάτι, προκειμένου να βελτιώσουν τη γεύση τους λόγω έλλειψης λιπαρών ουσιών. Αντιθέτως, ειδικά στην Ελλάδα έχουμε στη διάθεσή μας μια τεράστια ποικιλία τροφίμων που είναι από τη φύση τους ‘light’ και θρεπτικά ταυτόχρονα, όπως τα φρούτα και τα λαχανικά. Εξ ‘άλλου η σύγχρονη επιστήμη της διατροφής εστιάζει πολύ περισσότερο στην ποιότητα των λιπαρών, παρά στην συνολική περιεκτικότητά τους στα τρόφιμα, αποσκοπώντας τόσο στον έλεγχο του βάρους όσο και στη βελτίωση της υγείας μας. Για παράδειγμα, τροφές όπως οι ξηροί καρποί και το ελαιόλαδο αποτελούν εξαιρετικές επιλογές που συνιστώνται για τον περισσότερο κόσμο, παρ’ όλο που περιέχουν από τη φύση τους πολλά λιπαρά. Είναι πολύ πιθανό να μην χρειαστεί ποτέ να καταφύγετε σε προϊόντα ‘light’ εφ’ όσον ακολουθείτε ένα εξατομικευμένο πρόγραμμα ισορροπημένης διατροφής σύμφωνα με τις οδηγίες του διαιτολόγου σας. Συμβουλευθείτε τους ειδικούς μας στο Food for Health για τις βέλτιστες επιλογές για εσάς.